Výstavba novej autobusovej stanice a rozsiahla rekonštrukcia priľahlej ulice Mlynské nivy v Bratislave ďalej napredujú. Už sa plánuje posledná betonáž stropu. Okrem toho pracujú na oceľových konštrukciách, predpokladaná posledná z nich by sa mala montovať na konci januára.
Tvorí sa už aj interiér. Pri výstavbe 125-metrovej výškovej budovy Nivy Tower dokončujú betonáže všetkých nosných konštrukcií a finalizujú osádzanie fasády.
"Oceľové konštrukcie sú súčasťou budúcej tržnice a átria. Budú tvoriť ich strechu, cez ktorú budú prirodzene prechádzať slnečné lúče. Dotvorí sa tak pocit otvorenej tržnice barcelonského typu," priblížil developer HB Reavis.